Document ID: 32012R0756
Publication Date: 2012-08-20

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 756/2012
tal-20 ta’ Awwissu 2012
li jemenda r-Regolament (KEE) Nru 2454/93 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (1), u b’ mod partikolari l-Artikolu 247 tiegħu,
Billi:
(1)
Ir-Regolament tal-Kummissjoni (UE) Nru 430/2010 tal-20 ta’ Mejju 2010 li jemenda r-Regolament (KEE) Nru 2454/93 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (2) neħħa l-obbligu li tiġi pprovduta dikjarazzjoni sommarja tal-ħruġ għal merkanzija li tkun fornita bil-ħsieb li tiġi inkorporata bħala partijiet jew aċċessorji għal bastimenti u inġenji tal-ajru, fjuwils għall-muturi, lubrifikanti u gass meħtieġa għat-tħaddim tal-bastimenti jew tal-inġenji tal-ajru, oġġetti tal-ikel, u affarijiet oħra biex jiġu kkonsmati jew mibjugħa abbord. L-Anness 30a tar-Regolament tal-Kummissjoni (KEE) Nru 2454/93 (3) għandu għalhekk jiġi emendat.
(2)
Skont l-Anness 30a tar-Regolament (KEE) Nru 2454/93, informazzjoni dwar id-destinatarju hija obbligatorja f’dikjarazzjoni sommarja tal-ħruġ. Madankollu, meta l-merkanzija tkun ittrasportata b’polza tat-tagħbija negozjabbli li tkun ‘skont l-ordni, b’ġirata inbjank’ (‘to order blank endorsed’), id-destinatarju ma jkunx magħruf. F’dak il-każ għandu jintuża kodiċi speċifiku biex juri li d-dettalji tad-destinatarju mhumiex magħrufa.
(3)
Ir-Regolament tal-Kummissjoni (KE) Nru 1917/2000 tas-7 ta’ Settembru 2000 li jippreskrivi ċerti dispożizzjonijiet għall-implimentazzjoni tar-Regolament tal-Kunsill (KE) Nru 1172/95 fejn għandu x’jaqsam ma’ kummerċ barrani (4) ġie sostitwit mir-Regolament tal-Kummissjoni (UE) Nru 113/2010 tad-9 ta’ Frar 2010 li jimplimenta r-Regolament (KE) Nru 471/2009 tal-Parlament Ewropew u tal-Kunsill dwar statistika Komunitarja relatata mal-kummerċ estern ma’ pajjiżi li mhumiex membri, fir-rigward tal-kopertura kummerċjali, id-definizzjoni tad-dejta, il-kompilazzjoni tal-istatistika dwar il-kummerċ skont il-karatteristiċi tan-negozju u skont il-munita tal-fatturat, u movimenti jew oġġetti speċifiċi (5). Hu għalhekk neċessarju li jiġu adattati l-Annessi 37 u 38 tar-Regolament (KEE) Nru 2454/93.
(4)
Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (6) tistabbilixxi l-kundizzjonijiet għal eżenzjoni mill-ħlas tal-VAT dovuta meta ssir l-importazzjoni. Waħda mill-kundizzjonijiet hija li fil-mument tal-importazzjoni, l-importatur jrid ikun ipprovda ċerta informazzjoni lill-awtoritajiet kompetenti tal-Istat Membru tal-importazzjoni. Hu għalhekk neċessarju li jiġu adattati l-Annessi 37 u 38 tar-Regolament (KEE) Nru 2454/93 bil-għan li tiġi prevista soluzzjoni armonizzata biex tiġi indikata dik l-informazzjoni fid-dikjarazzjoni doganali. L-obbligu li tiġi pprovduta l-informazzjoni mitluba mill-Artikolu 143(2) tad-Direttiva 2006/112/KE għandu jiġi ddikjarat fid-deskrizzjoni tal-Kaxxa 44 fl-Anness 37.
(5)
Minħabba li operazzjoni ta’ transitu Komunitarju tista’ sseħħ f’Andorra u San Marino, għandha tiżdied referenza għal dawk il-pajjiżi mar-referenza għall-pajjiżi tal-EFTA fl-Anness 37 tar-Regolament (KEE) Nru 2454/93, sabiex jiġi rifless il-fatt illi l-garanzija jew garanzija rinunzjata jistgħu ma jkunux aktar validi f’wieħed jew aktar mill-pajjiżi tal-EFTA, u lanqas f’Andorra jew f’San Marino.
(6)
Ir-Regolament tal-Kunsill (KE) Nru 1172/95 tat-22 ta’ Mejju 1995 dwar l-istatistika dwar il-kummerċ fl-oġġetti mill-Komunità u l-Istati Membri tagħha ma’ pajjiżi li mhumiex membri (7) ġie sostitwit bir-Regolament (KE) Nru 471/2009 tal-Parlament Ewropew u tal-Kunsill tas-6 ta’ Mejju 2009 dwar statistika Komunitarja relatata mal-kummerċ estern ma’ pajjiżi li mhumiex membri u li jħassar ir-Regolament tal-Kunsill (KE) Nru 1172/95 (8). Ir-referenza għar-Regolament (KE) Nru 1172/95 fl-Anness 38 tar-Regolament (KEE) Nru 2454/93 għandha għalhekk tiġi aġġornata.
(7)
Fl-2010 ġiet stabbilita t-tmien verżjoni tar-regoli Incoterms (‘Incoterms 2010’). Il-kodiċijiet Incoterms kif emendati bl-Incoterms 2010 għandhom għalhekk jiġu stipulati fl-Anness 38 sabiex jiġu aġġornati t-termini tal-konsenja.
(8)
L-Anness 38 tar-Regolament (KEE) Nru 2454/93 fih lista tal-kodiċijiet tal-ippakkjar ibbażata fuq il-lista ta’ Rappreżentazzjonijiet ikkodifikati tat-tip ta’ ismijiet ta’ imballaġġ użati fil-kummerċ internazzjonali stabbiliti fl-Anness V u fl-Anness VI tar-Rakkomandazzjoni Nru 21 tal-Kummissjoni Ekonomika tan-Nazzjonijiet Uniti għall-Ewropa. Minħabba r-reviżjoni tal-lista tal-kodiċi wara żvilupp teknoloġiku, huwa xieraq li l-lista fl-Anness 38 tinbidel bl-aħħar verżjoni li tirriżulta mir-Reviżjoni 8.1 tar-Rakkomandazzjoni Nru 21.
(9)
Id-Direttiva tal-Kunsill 2008/118/KE tas-16 ta’ Diċembru 2008 dwar l-arranġamenti ġenerali għad-dazju tas-sisa u li jħassar id-Direttiva 92/12/KEE (9) jipprovdi li l-oġġetti li fuqhom hija imposta s-sisa jistgħu jiċċirkolaw taħt arranġament ta’ sospensjoni tad-dazju fit-territorju doganali tal-Komunità, inkluż fejn il-prodotti jgħaddu minn pajjiż terz jew territorju terz biex jaqsmu mill-post tal-importazzjoni għal kwalunkwe waħda mid-destinazzjonijiet imsemmija fl-Artikolu 17(1)(a) ta’ dik id-Direttiva. Il-kodiċijiet rispettivi fl-Anness 38 tar-Regolament (KEE) Nru 2454/93 għandhom għalhekk jiġu adattati biex jirriflettu l-każijiet fejn ma jitħallsu dazji tas-sisa fil-mument tal-importazzjoni.
(10)
Ir-Regolament tal-Kunsill (KEE) Nru 918/83 tat-28 ta’ Marzu 1983 li jwaqqaf sistema Komunitarja ta’ eżenzjoniiet minn dazju doganali (10) ġie sostitwit mir-Regolament tal-Kunsill (KE) Nru 1186/2009 tas-16 ta’ Novembru 2009 li jistabbilixxi sistema Komunitarja ta’ eżenzjoniiet mid-dazju doganali (11). Xi referenzi u deskrizzjonijiet tal-kodiċijiet fl-Anness 38 tar-Regolament (KEE) Nru 2454/93 għandhom għalhekk jiġu adattati.
(11)
Billi r-Regolament tal-Kummissjoni (KE) Nru 1580/2007 tal-21 ta’ Diċembru 2007 li jistabbilixxi regoli ta’ implimentazzjoni tar-Regolamenti tal-Kunsill (KE) Nru 2200/96, (KE) Nru 2201/96 u (KE) Nru 1182/2007 fis-settur tal-frott u ħxejjex (12) ġie sostitwit mir-Regolament ta’ Implimentazzjoni tal-Kummissjoni (UE) Nru 543/2011 tas-7 ta’ Ġunju 2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u tal-ħaxix ipproċessat (13), huwa meħtieġ li tiġi aġġornata r-referenza għar-Regolament (KE) Nru 1580/2007 fl-Anness 38 tar-Regolament (KEE) Nru 2454/93.
(12)
Huwa meħtieġ li l-lista ta’ merkanzija li tinvolvi riskju ogħla ta’ frodi kif stabbilita fl-Anness 44c tar-Regolament (KEE) Nru 2454/93 tiġi adattata għan-Nomenklatura Magħquda 2012 stabbilita fir-Regolament ta’ Implimentazzjoni tal-Kummissjoni (UE) Nru 1006/2011 tas-27 ta’ Settembru 2011 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni (14).
(13)
Ir-Regolament (KEE) Nru 2454/93 għandu għalhekk jiġi emendat f’dan is-sens.
(14)
Billi r-Regolament (UE) Nru 1006/2011 japplika mill-1 ta’ Jannar 2012, l-emendi għall-Anness 44c tar-Regolament (KEE) Nru 2454/93 għandhom japplikaw mill-istess data.
(15)
Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 2454/93 huwa emendat kif ġej:
(1)
L-Anness 30a hu emendat kif stabbilit fl-Anness I ta’ dan ir-Regolament.
(2)
L-Anness 37 hu emendat kif stabbilit fl-Anness II ta’ dan ir-Regolament.
(3)
L-Anness 38 hu emendat kif stabbilit fl-Anness III ta’ dan ir-Regolament.
(4)
L-Anness 44c huwa emendat kif stabbilit fl-Anness IV ta’ dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Japplika mill-1 ta’ Jannar 2013, ħlief l-Anness IV.
L-Anness IV japplika mill-1 ta’ Jannar 2012.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Awwissu 2012.

Metadata:
Eurovoc Level 1 Categories: 100148
100145
100146
100158
100147
Eurovoc Level 2 Categories: 100206
100191
100261
100192
100190
100180
100196
Eurovoc Level 3 Categories: 13
2519
1432
2449
4415
2504
1321
3156
4256
All Eurovoc Categories: 1069
1091
1095
4258
4585
5383
6371
9
935